用東坡武昌寒溪韻三篇  其一
作者：朱槔
朝代：宋

paragraphs: 漫郎古邑埋蒿萊，五柳合抱何人栽。
浯溪未作天寶頌，爽氣已壓南昌梅。
蘇公鄧公先後到，一時玉立高嵬嵬。
扁舟載酒渡江水，千山軟翠昏樓臺。
漥尊抔飲追太古，雲荒石老無紛埃。
歸來玉署念赤壁，側身西望銀濤堆。
英辭傑句相震發，尚記野鳥窺空罍。
只今却數未百載，蟲篆想見留巖隈。
中原膻腥雜夷夏，淮北城壘生莓苔。
公乎天與濟世具，曷不手引梟鸞開。
空遺筆力配元祐，頓覺紙上千軍摧。
禁中頗牧知在即，號令前日頒風雷。
丹青元向大羽出，貂蟬要自兜鍪來。
數公文字雖勝絕，莫使變作離騷哀。